સમગ્ર દક્ષિણ એશિયાનાં દેશોમાં સૌથી મોંઘા ગણાતા ફોર્ટ મુંબઇ વિસ્તારમાં આલિશાન સરકારી ઓફિસ ધરાવનાર રાજન જાદવે ક્લાસ વન ઓફિસર (વર્ગ 1)ની નોકરી છોડીને રેન્જ ફોરેસ્ટ ઓફિસરની ક્લાસ ટુ (વર્ગ 2)ની નોકરી સ્વીકારી છે. રાજન જાદવ ઓલ ઇન્ડિયા ઇન્સ્ટિટ્યૂટ ઓફ લોકલ સેલ્ફ ગવર્મેન્ટમાં ડાયરેક્ટર (તાલીમ) તરીકે મુંબઇમાં ફરજ બજાવતા હતા. સમગ્ર દેશમાં સ્થાનિક સ્વરાજની સંસ્થાઓને મજબૂત કરવી અને એ માટે નીતિ ઘડવામાં ભૂમિકા અદા કરવાની જવાબદારી ડાયરેક્ટર (તાલીમ)ની હોય છે. હોદ્દાની રૂએ રાજન જાદવને એક આઇ.એ.એસ (ઇન્ડિયન એડમિનીસ્ટ્રેટીવ સર્વિસ) ઓફિસર જેવી જ સવલતો મળે. નોકરશાહીમાં હોદ્દા અને સ્ટેટ્સનું બહુ જ મહત્વ હોય. પણ આ હોદ્દા અને સ્ટેટસને બાજુ પર મૂકી, અંતરના અવાજને સાંભળી રાજન જાદવે રેન્જ ફોરેસ્ટ ઓફિસરની નોકરી સ્વીકારી.